. Og þurfa verulega að taka á því svo röddin skjálfi ekki af kvíða þegar hugsjónir reka hana á málþing , sem hún má náttúrulega alls ekkert vera að því að sinna , en gerir samt . Kaflarnir heita eftir árstíðum og kalla fram hrynjandina í lífi fjárbóndans og skepnanna og fólksins allt í kring , lífið í sveitinni lifnar og leikur í ljósi sólar eða skuggum vetrarmyrkurs –svo kemur öskufall . Búlandsvirkjun skyldi hún heita . Ég hefði ekki viljað að mamma og pabbi eða amma og afi hefðu selt undan jörðinni , og keypt varalit og nýjan Farmal . . Maður verður nánast líkamlega örmagna að taka þátt í vinnustreðinu sem aldrei lýkur og þakkar hreinlega fyrir þegar hún loksins lætur sér líða í brjóst í Lazyboy með köttinn malandi og Makkintosdollu við höndina ( segist hafa séð byrjun á ótal sjónvarpsmyndun en fáar enda ) . Alveg djöfulsins puð . Heiða vandar um fyrir fólki og skepnum jafnt en stráir um sig gæsku um leið ; hrútarnir eru leiðinlegir , hafurinn metfé , ærnar illskeyttar , litlu lömbin leika sér svo fagurlega , kiðlingarnir dásemd , hundurinn dýri hann Fífill er afbragð og kettirnir fá sinn skerf hver eftir karakter . Gengur í öll verk svo mann sundlar og verkjar í liðina með henni , bölvuð skólpþróin að stíflast þegar verst á stendur , öll þrifin maður og sápuskúrið , sýnir sjálfri sér þá virðingu að baða sig ( nema um sauðburðinn ) og hefur fasta reglu á hverjum vinnudegi , svo mjög að mann langar að vita hvað hún borðar í morgunmat . Innibyrgð togstreita kemur í ljós . Játar að hún gæti jafnvel hugsað sér að vera bóhem og búa erlendis , eiga heima í öruggu húsi hvernig sem viðrar og hvenær sem Katla gýs ; þurfa ekki að bera ábyrgð á 500 lífum , geta keypt kryddstauk ef vantar , vera „ bara þar sem rokkið er “ . Fyrir utan að vinna sigra í virkjanamálum ( vonum að við getum öll sofið rótt út af aflagðri Búlandsvirkjun ) er hún þessi landsfræga fósturtalningakona ( meðal bænda ) og þar erum við að tala um alvöru kaldar hendur , bogið bak og fjallvegastímabrak um vetur . Kappsfull rúningskona sem fer á heimsmót ( þótt hún búist nú ekki við að verða atvinnukeppandi í þeirri grein fer í hún í læri hjá þeim fremstu í útlöndum ) og ryður úr sér nöfnum rúningsmeistara og árangurstöflum á sama hátt og forfallnir áhugamenn um golf . Og svo um það að farga skepnum , sorgina , draga dautt fé úr fönn , ýldufýluna . Þær tala mergjaða íslensku stöllurnar . Steinunn , verðlaunaður stílisti , varast skraut og póesí , lætur Heiðu tala sitt mál . Þar er nú ekki flatneskan ; orðgnótt og samlíkingar utan af afrétt og innan úr þessari kjaftforu kjellu sem segist hafa verið alin upp við skammir og ekkert væl . Þegar árstíðahringurinn lokast og ritgerðin fer á endapunkt er þetta eiginlega bara fullkomið : Búlandsvirkjun komin í verndarflokk og Heiða í söguflokk . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .